分类：文化/艺术-文学
问题：命里有时终须有的全句是什么 
回答：出自《增广贤文》 ：昔时贤文，诲汝谆谆，集韵增文，多见多闻。 观今宜鉴古，无古不成今。 知己知彼，将心比心。 酒逢知己饮，诗向会人吟。 相识满天下，知心能几人。 相逢好似初相识，到老终无怨恨心。 近水知鱼性，近山识鸟音。 易涨易退山溪水，易反易覆小人心。 运去金成铁，时来铁似金，读书须用意，一字值千金。 逢人且说三分话，未可全抛一片心。 有意栽花花不发，无心插柳柳成阴。 画虎画皮难画骨，知人知面不知心。 钱财如粪土，仁义值千金。 流水下滩非有意，白云出岫本无心。 当时若不登高望，谁信东流海洋深。 路遥知马力，事久见人心。 两人一般心，无钱堪买金，一人一般心，有钱难买针。 相见易得好，久住难为人。 马行无力皆因瘦，人不风流只为贫。 饶人不是痴汉，痴汉不会饶人。 是亲不是亲，非亲却是亲。 美不美，乡中水，亲不亲，故乡人。 莺花犹怕春光老，岂可教人枉度春。 相逢不饮空归去，洞口桃花也笑人。 红粉佳人休使老，风流浪子莫教贫。 在家不会迎宾客，出外方知少主人。 黄金无假，阿魏无真。 客来主不顾，应恐是痴人。 贫居闹市无人问，富在深山有远亲。 谁人背后无人说，哪个人前不说人。 有钱道真语，无钱语不真。 不信但看筵中酒，杯杯先劝有钱人。 闹里有钱，静处安身。 来如风雨，去似微尘。 长江后浪推前浪，世上新人赶旧人。 近水楼台先得月，向阳花木早逢春。 莫道君行早，更有早行人。 莫信直中直，须防仁不仁。 山中有直树，世上无直人。 自恨枝无叶，莫怨太阳偏。 大家都是命，半点不由人。 一年之计在于春，一日之计在于寅，一家之计在于和，一生之计在于勤。 责人之心责己，恕己之心恕人。 守口如瓶，防意如城。 宁可人负我，切莫我负人。 再三须慎意，第一莫欺心。 虎生犹可近，人熟不堪亲。 来说是非者，便是是非人。 远水难救近火，远亲不如近邻。 有茶有酒多兄弟，急难何曾见一人。 人情似纸张张薄，世事如棋局局新。 山中也有千年树，世上难逢百岁人。 力微休负重，言轻莫劝人。 无钱休入众，遭难莫寻亲。 平生莫作皱眉事，世上应无切齿人。 士者国之宝，儒为席上珍。 若要断酒法，醒眼看醉人。 求人须求大丈夫，济人须济急时无。 渴时一滴如甘露，醉后添杯不如无。 久住令人贱，频来亲也疏。 酒中不语真君子，财上分明大丈夫。 出家如初，成佛有余。 积金千两，不如明解经书。 养子不教如养驴，养女不教如养猪。 有田不耕仓廪虚，有书不读子孙愚。 仓廪虚兮岁月乏，子孙愚兮礼义疏。 同君一席话，胜读十年书。 人不通今古，马牛如襟裾。 茫茫四海人无数，哪个男儿是丈夫。 白酒酿成缘好客，黄金散尽为收书。 救人一命，胜造七级浮屠。 城门失火，殃及池鱼。 庭前生瑞草，好事不如无。 欲求生富贵，须下死工夫。 百年成之不足，一旦败之有余。 人心似铁，官法如炉。 善化不足，恶化有余。 水太清则无鱼，人至察则无徒。 知者减半，省者全无。 在家由父，出家从夫。 痴人畏妇，贤女敬夫。 是非终日有，不听自然无。 宁可正而不足，不可邪而有余。 宁可信其有，不可信其无。 竹篱茅舍风光好，道院僧堂终不如。 命里有时终须有，命里无时莫强求。 道院迎仙客，书堂隐相儒。 庭栽栖凤竹，池养化龙鱼。 结交须胜己，似我不如无。 但看三五日，相见不如初。 人情似水分高下，世事如云任卷舒。 会说说都是，不会说无礼。 磨刀恨不利，刀利伤人指。 求财恨不得，财多害自己。 知足常足，终身不辱。 知止常止，终身不耻。 有福伤财，无福伤己。 差之毫厘，失之千里。 若登高必自卑，若涉远必自迩。 三思而行，再思可矣。 使口不如自走，求人不如求己。 小时是兄弟，长大各乡里。 妒财莫妒食，怨生莫怨死。 人见白头嗔，我见白头喜。 多少少年亡，不到白头死。 墙有逢，壁有耳。 好事不出门，恶事传千里。 贼是小人，知过君子。 君子固穷，小人穷斯滥也。 贫穷自在，富贵多忧。 不以我为德，反以我为仇。 宁向直中取，不可曲中求。 人无远虑，必有近忧。 知我者为我心忧，不知我者谓我何求。 晴天不肯去，只待雨淋头。 成事莫说，覆水难收。 是非只为多开口，皆因强出头。 忍得一时之气，免得百日之忧。 近来学得乌龟法，得缩头时且缩头。 惧法朝朝乐，欺公日日忧。 人生一世，草生一春。 黑发不知勤学早，看看又是白头翁。 月到十五光明少，人到中年万事休。 儿孙自有儿孙福，莫为儿孙作马牛。 人生不满百，常怀千岁忧。 今朝有酒今朝醉，明日愁来明日忧。 路逢险处难回避，事到头来不自由。 药能医假病，酒不解真愁。 人贫不语，水平不流。 一家有女百家求，一马不行百马忧。 有花方酌酒，无月不登楼。 三杯通大道，一醉解千愁。 深山毕竟藏猛虎，大海终须纳细流。 惜花须检点，爱月不梳头。 大抵选他肌骨好，不擦红粉也风流。 受恩深处宜先退，得意浓时便可休。 莫待是非来入耳，从前恩爱反为仇。 留得五湖明月在，不愁无处下金钩。 休别有鱼处，莫恋浅滩头。 去时终须去，再三留不住。 忍一句，息一怒，饶一着，退一步。 三十不豪，四十不富，五十将来寻死路。 生不论魂，死不认尸。 父母恩深终有别，夫妻义重也分离。 人生似鸟同林宿，大限来时各自飞。 人善被人欺，马善被人骑。 人无横财不富，马无野草不肥。 人恶人怕天不怕，人善人欺天不欺。 善恶到头终有报，只争来早与来迟。 黄河尚有澄清日，岂可人无得运时。 得宠思辱，安居虑危。 念念有如临敌日，心心常似过桥时。 英雄行险道，富贵似花枝。 人情莫道春光好，只怕秋来有冷时。 送君千里，终须一别。 但将冷眼看螃蟹，看你横行到几时。 见事莫说，问事不知。 闲事休管，无事早归。 假缎染就真红色，也被旁人说是非。 善事可作，恶事莫为。 许人一物，千金不移。 龙生龙子，虎生豹儿。 龙游浅水遭虾戏，虎落平阳被犬欺。 一举首登龙虎榜，十年身到风凰池。 十年窗下无人问，一举成名天下知。 酒债寻常行处有，人生七十古来稀。 养儿待老，积谷防饥。 鸡豚狗彘之畜，无失其时。 数家之口，可以无饥矣。 常将有日思无日，莫把无时当有时。 时来风送腾王阁，运去雷轰荐福碑。 入门休问荣枯事，观看容颜便得知。 官清书吏瘦，神灵庙祝肥。 息却雷霆之怒，罢却虎狼之威。 饶人算人之本，输人算人之机。 好言难得，恶语易施。 一言既出，驷马难追。 道吾好者是吾贼，道吾恶者是吾师。 路逢侠客须呈剑，不是才人莫献诗。 三人同行，必有我师，择其善者而从之，其不善者而改之。 少壮不努力，老大徒悲伤。 人有善愿，天必佑之。 莫饮卯时酒，昏昏醉到酉。 莫骂酉时妻，一夜受孤凄。 种麻得麻，种豆得豆。 天眼恢恢，疏而不漏。 见官莫向前，做客莫在后。 宁添一斗，莫添一口。 螳螂捕蝉，岂知黄雀在后。 不求金玉重重贵，但愿儿孙个个贤。 一日夫妻，百世姻缘。 百世修来同船渡，千世修来共枕眠。 杀人一万，自损三千。 伤人一语，利如刀割。 枯木逢春犹再发，人无两度再少年。 未晚先投宿，鸡鸣早看天。 将相胸前堪走马，公候肚里好撑船。 富人思来年，穷人思眼前。 世上若要人情好，赊去物件莫取钱。 死生有命，富贵在天。 击石原有火，不击乃无烟。 为学始知道，不学亦徒然。 莫笑他人老，终须还到老。 但能依本分，终须无烦恼。 君子爱财，取之有道。 贞妇爱色，纳之以礼。 善有善报，恶有恶报。 不是不报，日子不到。 人而无信，不知其可也。 一人道好，千人传实。 凡事要好，须问三老。 若争小可，便失大道。 年年防饥，夜夜防盗。 学者如禾如稻，不学者如蒿如草。 遇饮酒时须饮酒，得高歌处且高歌。 因风吹火，用力不多。 不因渔父引，怎得见波涛。 无求到处人情好，不饮从他酒价高。 知事少时烦恼少，识人多处是非多。 入山不怕伤人虎，只怕人情两面刀。 强中更有强中手，恶人须用恶人磨。 会使不在家豪富，风流不用着衣多。 光阴似箭，日月如梭。 天时不如地利，地利不如人和。 黄金未为贵，安乐值钱多。 世上万般皆下品，思量唯有读书高。 世间好语书说尽，天下名山僧占多。 为善最乐，为恶难逃。 羊有跪乳之恩，鸦有反哺之义。 你急他未急，人闲心不闲。 隐恶扬善，执其两端。 妻贤夫祸少，子孝父心宽。 既坠釜甑，反顾无益。 翻覆之水，收之实难。 人生知足何时足，人老偷闲且是闲。 但有绿杨堪系马，处处有路透长安。 见者易，学者难。 莫将容易得，便作等闲看。 用心计较般般错，退步思量事事难。 道路各别，养家一般。 从俭入奢易，从奢入俭难。 知音说与知音听，不是知音莫与弹。 点石化为金，人心犹未足。 信了肚，卖了屋。 他人观花，不涉你目。 他人碌碌，不涉你足。 谁人不爱子孙贤，谁人不爱千钟粟。 莫把真心空计较，五行不是这题目。 与人不和，劝人养鹅。 与人不睦，劝人架屋。 但行好事，莫问前程。 河狭水急，人急计生。 明知山有虎，莫向虎山行。 路不行不到，事不为不成。 人不劝不善，钟不打不鸣。 无钱方断酒，临老始看经。 点塔七层，不如暗处一灯。 万事劝人休瞒昧，举头三尺有神明。 但存方寸土，留与子孙耕。 灭却心头火，剔起佛前灯。 惺惺常不足，懵懵作公卿。 众星朗朗，不如孤月独明。 兄弟相害，不如自生。 合理可作，小利莫争。 牡丹花好空入目，枣花虽小结实成。 欺老莫欺小，欺人心不明。 随分耕锄收地利，他时饱满谢苍天。 得忍且忍，得耐且耐。 不忍不耐，小事成大。 相论逞英雄，家计渐渐退。 贤妇令夫贵，恶妇令夫败。 一人有庆，兆民咸赖。 人老心未老，人穷志莫穷。 人无千日好，花无百日红。 杀人可恕，情理难容。 乍富不知新受用，乍贫难改旧家风。 座上客常满，樽中酒不空。 屋漏更遭连年雨，行船又遇打头风。 笋因落箨方成竹，鱼为奔波始化龙。 记得少年骑竹马，看看又是白头翁。 礼义生于富足，盗贼出于贫穷。 天上众星皆拱北，世间无水不朝东。 君子安平，达人知命。 忠言逆耳利于行，良药苦口利于病。 顺天者存，逆天者亡。 人为财死，鸟为食亡。 夫妻相合好，琴瑟与笙簧。 有儿贫不久，无子富不长。 善必寿老，恶必早亡。 爽口食多偏作药，快心事过恐生殃。 富贵定要安本分，贫穷不必枉思量。 画水无风空作浪，绣花虽好不闻香。 贪他一斗米，失却半年粮。 争他一脚豚，反失一肘羊。 龙归晚洞云犹湿，麝过春山草木香。 平生只会量人短，何不回头把自量。 见善如不及，见恶如探汤。 人贫志短，马瘦毛长。 自家心里急，他人未知忙。 贫无达士将金赠，病有高人说药方。 触来莫与说，事过心清凉。 秋至满山多秀色，春来无处不花香。 凡人不可貌相，海水不可斗量。 清清之水，为土所防。 济济之士，为酒所伤。 蒿草之下，或有兰香。 茅茨之屋，或有侯王。 无限朱门生饿殍，几多白屋出卿。 醉后乾坤大，壶中日月长。 万事皆已定，浮生空白茫。 千里送毫毛，礼轻仁义重。 一人传虚，百人传实。 世事明如镜，前程暗似漆。 光阴黄金难买，一世如驹过隙。 良田万倾，日食一升。 大厦千间，夜眠八尺。 千经万典，孝义为先。 一字入公门，九牛拖不出。 衙门八字开，有理无钱莫进来。 富从升合起，贫因不算来。 家中无才子，官从何处来。 万事不由人计较，一生都是命安排。 急行慢行，前程只有多少路。 人间私语，天闻若雷。 暗室亏心，神目如电。 一毫之恶，劝人莫作。 一毫之善，与人方便。 欺人是祸，饶人是福。 天眼恢恢，报应甚速。 圣贤言语，神钦鬼伏。 人各有心，心各有见。 口说不如身逢，耳闻不如目见。 养军千日，用在一朝。 国清才子贵，家富小儿骄。 利刀割体痕易合，恶语伤人恨不消。 公道世间唯白发，贵人头上不曾饶。 有钱堪出众，无衣懒出门。 为官须作相，及第必争先。 苗从地发，树向枝分。 父子和而家不退，兄弟和而家不分。 官有正条，民有和约。 闲时不烧香，急时抱佛脚。 幸生太平无事日，恐逢年老不多时。 国乱思良将，家贫思贤妻。 池塘积水须防旱，田地勤耕足养家。 根深不怕风摇动，树正无愁月影斜。 奉劝君子，各宜守己。 只此程式，万无一失。